najlepší".
Najvyšší kontrolný úrad koncom minulého roka zverejnil výsledky vôbec prvej kontroly hospodárenia cirkví. Išlo však len o kontrolu použitia štátnych peňazí, nie cirkevných, lebo podľa predsedu úradu Jozefa Stahla to "zákon neumožňuje". Zistili "porušenie zákona o rozpočtových pravidlách" pri použití asi 10 miliónov korún. Chýb sa mali dopustiť cirkvi rímskokatolícka, evanjelická, gréckokatolícka, pravoslávna, cirkev bratská aj reformovaná.
Malchárek však považuje za nefér aj to, že cirkev má dnes rôzne daňové výnimky, hoci podniká, predáva a prenajíma budovy či pôdu, zarába a má tak výhody oproti konkurencii.
Podľa hovorcu Daňového riaditeľstva Roberta Mervu "príjmy plynúce z duchovných a náboženských obradov sú oslobodené od daní". Cirkvi podľa neho neplatia dane ani z takých nehnuteľností, ktoré sa aspoň čiastočne využívajú na náboženské aktivity.
ANO sa podľa Malchárka chce zaoberať aj témou auditu cirkevného majetku. To žiadal v minulom roku od vlády aj Smer, ale v parlamente s týmto návrhom neuspel. Malchárek si položil otázku, či "by cirkev nemala prispievať štátu a nie naopak, veď majetok cirkvi sa stále reštitúciami rozširuje". V štátnom rozpočte na tento rok je pre všetky cirkvi vyčlenených spolu 875 miliónov korún.
Poslanec Július Brocka z KDH nepovažuje audit cirkevného majetku za potrebný. "Ak niekto má pocit, že cirkev má veľa majetku a narábajú s ním inak, ako by si predstavoval, tak im navrhujem, aby začali od seba," povedal. Podľa neho títo ľudia majú tiež majetky, ktoré získali "rôznym spôsobom".
Súčasný majetok cirkvi nie je podľa neho dar od štátu, ale niečo, čo štát cirkvi vrátil, pretože jej to v minulosti zobral. Brocka dodal, že na podporu štátu sú odkázané najmä menšie cirkvi, lebo "väčšinová cirkev by možno dokázala pokryť zo svojich zdrojov platy duchovných".
Pri poslednom sčítaní ľudí v roku 2001 sa k najväčšej rímskokatolíckej cirkvi prihlásilo 68,9 percenta občanov.
Podľa Slovenského pozemkového fondu cirkev napríklad získala v reštitúciách asi 100-tisíc hektárov pôdy, ktorej cena sa dá ťažko odhadnúť. Okrem tohto sa cirkvám vrátilo množstvo budov.
Dnes neexistuje žiaden register cirkevného majetku a väčšina cirkví, vrátane tých najväčších tvrdí, že žiaden register nemá.
(rk)